MT Il-Ġurnal Uffiċjali tal-Unjoni Ewropea C 336/5

OPINJONI TAL-BANK ĊENTRALI EWROPEW

tal-24 ta’ Ġunju 2014

dwar proposta għal Regolament tal-Parlament Ewropew u tal-Kunsill dwar ir-rapportar u t-trasparenza ta’ tranżazzjonijiet ta’ finanzjament tat-titoli

(CON/2014/49)

(2014/C 336/04)

Introduzzjoni u bażi legali

Fit-18 ta’ Marzu 2014 u fis-27 ta’ Marzu 2014, il-Bank Ċentrali Ewropew (BĊE) irċieva talbiet mingħand il-Parlament Ewropew u mingħand il-Kunsill, rispettivament, għal opinjoni dwar proposta għal Regolament tal-Parlament Ewropew u tal-Kunsill dwar ir-rapportar u t-trasparenza ta’ tranżazzjonijiet ta’ finanzjament tat-titoli (1) (minn hawn ‘il quddiem “ir-regolament propost”).

Il-kompetenza tal-BĊE biex jagħti opinjoni hija bbażata fuq l-Artikoli 127(4) u 282(5) tat-Trattat dwar il-Funzjonament tal-Unjoni Ewropea billi r-regolament propost fih dispożizzjonijiet li jaffettwaw il-kontribuzzjoni tas-Sistema Ewropea tal-Banek Ċentrali (SEBĊ) għat-tmexxija bla xkiel tal-politika dwar l-istabbiltà tas-sistema finanzjarja, kif imsemmi fl-Artikolu 127(5) tat-Trattat. Skont l-ewwel sentenza tal-Artikolu 17.5 tar-Regoli ta’ Proċedura tal-Bank Ċentrali Ewropew, il-Kunsill Governattiv adotta din l-opinjoni.

1. Osservazzjonijiet ġenerali

B’mod ġenerali, il-BĊE jilqa’ r-regolament propost, li għandu l-għan li jżid is-sigurtà u t-trasparenza tas-suq finanzjarju, skont ir-rakkomandazzjonijiet maħruġa mill-Bord għall-Istabilità Finanzjarja (FSB) u approvati f’Settembru tal-2013 mill-mexxejja tal-G20 (2). Ir-regolament propost jintroduċi miżuri fi tliet oqsma: (1) id-dettalji tat-tranżazzjonijiet iridu jiġu rrapportati lir-repożitorji tat-tranżazzjonijiet, u l-awtoritajiet kompetenti u l-korpi relevanti tal-Unjoni jrid ikollhom aċċess dirett u immedjat għal dawn id-dettalji sabiex jiġi ffaċilitat l-immonitorjar tal-akkumulazzjoni ta’ riskji sistemiċi relatati mal-użu tat-tranżazzjonijiet ta’ finanzjament tat-titoli (SFT), li għal finijiet tar-regolament propost jinkludu tranżazzjonijiet ta’ riakkwist, għoti jew teħid b’self ta’ titoli jew komoditajiet, u tranżazzjonijiet oħra b’effett ekonomiku ekwivalenti u li joħolqu riskji simili, b’mod partikolari tranżazzjonijiet ta’ xiri-bejgħ lura u bejgħ-xiri lura; (2) l-informazzjoni dwar l-SFT trid tiġi żvelata lill-investituri li l-assi tagħhom huwa impjegat f’dawn it-tranżazzjonijiet jew fi strutturi oħra ta’ finanzjament li għandhom effetti ekwivalenti għall-SFT; u (3) irid ikun hemm trasparenza kuntrattwali tal-attivitajiet ta’ riipotekazzjoni. Il-BĊE jikkunsidra illi r-regoli uniformi l-ġodda dwar ir-rapportar u t-trasparenza tal-SFT, kif ukoll id-dispożizzjonijiet dwar ir-reipotekazzjoni, jista’ jkollhom rwol importanti fit-titjib tal-istabbiltà finanzjarja fl-Unjoni. Barra minn dan, ir-regolament propost għandu jikkunsidra x-xogħol tal-grupp ta’ esperti tad-dejta tal-FSB dwar is-swieq ta’ finanzjament tat-titoli, li ġie stabbilit biex iressaq ‘il quddiem rakkomandazzjonijiet dwar il-ġbir tad-dejta u l-aggregazzjoni f’livell globali skont ir-Rakkomandazzjonijiet tal-FSB, u li se jiżviluppa standards u proċessi sal-aħħar tal-2014 (3). Barra dan, il-BĊE jagħmel il-kummenti speċifiċi li ġejjin.

2. Osservazzjonijiet speċifiċi

2.1. Eżenzjoni mill-obbligi ta’ trasparenza u rapportar għat-tranżazzjonijiet tal-bank ċentrali

Il-qafas propost ta’ rapportar u trasparenza ma jipprovdix eżenzjoni fir-rigward ta’ tranżazzjonijiet li għalihom bank ċentrali tas-SEBĊ huwa kontroparti (4).

F’dan ir-rigward, il-BĊE jinnota illi, filwaqt li r-rapportar u t-trasparenza tat-tranżazzjonijiet imwettqa mill-banek ċentrali bħala parti mill-kompiti u l-objettivi statutorji rispettivi tagħhom ma jiksbux trasparenza ikbar għas-suq, l-effettività ta’ dawn l-operazzjonijiet, jiġifieri fil-qasam tal-politika monetarja jew tal-operazzjonijiet ta’ kambju barrani, u konsegwentament it-twettiq mill-banek ċentrali ta’ dawn il-kompiti, li jiddependu mill-puntwalità u l-kunfidenzjalità, jistgħu jiġu kompromessi severament mir-rapportar jew mit-trasparenza tal-informazzjoni fuq dawn it-tranżazzjonijiet.

Bil-ħtieġa li l-kontropartijiet tat-tranżazzjonijiet, li tagħhom membru tas-SEBĊ huwa parti, li jirrapportaw id-dettalji kollha relatati lir-repożitorji tat-tranżazzjonijiet jistgħu jinterferixxu mar-reġimi tal-kunfidenzjalità tal-BĊE u tal-banek ċentrali nazzjonali (BĊNi) u jegħlbu l-iskop tal-immunitajiet mogħtija lill-BĊE skont it-Trattat, b’mod partikolari l-invjolabbiltà tal-arkivji u l-komunikazzjonijiet uffiċjali tal-BĊE (5). Għal dawn ir-raġunijiet, l-SFT li tagħhom il-bank ċentrali tas-SEBĊ huwa kontroparti għandhom jiġu eżenti mill-obbligi ta’ rapportar u trasparenza.

Il-BĊE jirrakkomanda bil-qawwa li tiġi inkluża eżenzjoni bbażata fuq tranżazzjoni fir-regolament propost (6). In-nuqqas li tiġi inkluża din l-eżenzjoni jkollha l-istess effett bħall-impożizzjoni tal-obbligi ta’ rapportar u trasparenza fuq is-SEBĊ innifisha.

2.2. Kjarifika tas-setgħa tal-Kummissjoni li temenda l-lista ta’ eżenzjonijiet

Barra dan, huwa meħtieġ li jiġi ċċarat l-Artikolu 2(3) tar-regolament propost, li jagħti lill-Kummissjoni s-setgħa li temenda l-lista ta’ eżenzjonijiet skont l-Artikolu 2(2) permezz ta’ att delegat. Il-BĊE jikkunsidra li l-Artikolu 2(3) għandu jinkludi referenza diretta għall-possibbiltà tal-estensjoni tal-lista ta’ eżenzjonijiet biex tinkludi l-banek ċentrali tal-pajjiżi terzi (7).

2.3. Reipotekazzjoni

Għall-finijiet tar-regolament propost, riipotekazzjoni tfisser “l-użu minn kontroparti riċevitur ta’ strumenti finanzjarji rċevuti bħala kollateral f’isimha stess u għan-nom tagħha stess jew f’isem kontraparti oħra” (8). Ir-regolament propost jipprovdi li kontroparti li tirċievi strumenti finanzjarji bħala kollateral se titħalla tirriipotekazzjonahom biss bil-kunsens espress tal-kontroparti li tipprovdi u biss wara li dawn jiġu ttrasferiti fil-kont tagħha stess (9).

Il-BĊE jilqa’ l-obbligi ta’ rapportar għall-SFT skont l-Artikolu 4, inkluż l-obbligu li jirapportaw id-dettalji tal-kollateral provdut, b’mod partikolari fejn ikun disponibbli għar-riipotekazzjoni jew jekk ikun ġie riipotekat. Barra dan, il-BĊE jilqa’ l-obbligi ta’ trasparenza kuntrattwali skont l-Artikolu 15 tar-regolament propost. Madankollu, sabiex tiġi żgurata l-konsistenza, il-BĊE jipproponi li t-terminoloġija fir-regolament propost tiġi allinjata kemm jista’ jkun mar-Rakkomandazzjonijiet tal-FSB (10), u għalhekk jiġi applikat it-terminu “użu mill-ġdid” minflok “riipotekazzjoni”, li jirrifletti aħjar l-iskop usa’ tat-tranżazzjonijiet koperti mir-regolament propost u jipprovdi ċertezza legali lill-parteċipanti tas-suq. Il-BĊE jipprovdi proposti għall-abbozzar għal dak il-għan (11).

Fir-rigward tal-obbligi ta’ trasparenza kuntrattwali, ir-regolament propost ma jagħmilx distinzjoni bejn kollateral finanzjarju ttrasferit skont “arranġament kollaterali finanzjarju dwar trasferiment ta’ titolu” u pprovdut skont pprovdut skont “arranġament dwar kollaterali finanzjarju ta’ garanzija” skont it-tifsira tad-Direttiva 2002/47/KE (12). Skont l-arranġament kollaterali finanzjarju dwar trasferiment ta’ titolu, il-fornitur tal-kollateral jittrasferixxi s-sjieda sħiħa ta’, jew id-dritt sħiħ għal, kollateral finanzjarju lil min jakkwista l-kollateral. B’kuntrast ma’ dan, skont l-arranġament kollaterali finanzjarju dwar trasferiment ta’ garanzija il-fornitur tal-kollateral jipprovdi kollateral finanzjarju permezz ta’ titolu għal jew favur min jakkwista l-kollateral, u għalhekk is-sjieda sħiħa jew kwalifikata ta’, jew id-dritt sħiħ għal, il-kollateral finanzjarju jibqa’ mal-fornitur tal-kollateral meta d-dritt tas-sigurtà jiġi stabbilit. Minn perspettiva ta’ stabbiltà finanzjarja, l-iskop wiesa’ tar-regolament propost għandu, fil-prinċipju, jiġi milqugħ. Madankollu, meta wieħed iqis id-dispożizzjonijiet tad-Direttiva 2002/47/KE, min jakkwista l-kollateral m’għandux jiġi mċaħħad mit-tgawdija tas-sjieda sħiħa jew tad-dritt sħiħ għall-kollateral finanzjarju, ladarba jkun daħal fis-seħħ arranġament kollaterali finanzjarju dwar trasferiment ta’ titolu. Filwaqt li l-kontroparti li tirċievi madankollu għandha tkun obbligata li tikkonforma mal-obbligi l-oħra skont l-Artikolu 15 tar-regolament propost, għandu jiġi kkjarifikat li d-dħul f’arranġament kollaterali dwar trasferiment ta’ titolu finanzjarju diġa’ jimplika kunsens ta’ użu mill-ġdid u li kull ksur tal-obbligi skont l-Artikolu 15 ma jaffettwax il-validità jew l-eżegwibbiltà tal-SFT, u l-kontroparti li tirċievi tista’ tkun suġġetta biss għas-sanzjonijiet amministrattivi skont ir-regolament propost. Il-BĊE jipprovdi proposti għall-abbozzar għal dak il-għan (13).

Il-BĊE jinnota li r-regolament propost jiffoka biss fuq l-introduzzjoni ta’ rekwiżiti ta’ rapportar u trasparenza. Madankollu, il-kriżi finanzjarja riċenti uriet li jistgħu jirriżultaw riskji għall-istabbiltà finanzjarja minn prattiċi ta’ użu mill-ġdid u riipotekazzjoni tal-assi tal-klienti: jistgħu iżidu r-riskju ta’ kontaġju, potenzjalment iwasslu għall-akkumulazzjoni ta’ lieva finanzjarja eċċessiva fis-sistema finanzjarja u jistgħu iżidu wkoll ir-riskju ta’ azzjonijiet fuq istituzzjonijiet individwali. F’dan il-kuntest, huwa osservat li r-rakkomandazzjonijiet ġew magħmula f’livell internazzjonali mill-FSB biex jintroduċu limiti fir-rigward: (1) ir-riipotekazzjoni tal-assi tal-klijent għall-finijiet tal-finanzjament tal-attivitajiet għan-nom proprju tal-intermedjarju; u (2) l-entitajiet permessi li jinvolvu ruħhom fir-riipotekazzjoni tal-assi tal-klijenti (14). Barra minn dan, aktar miżuri jistgħu jiġu ġġustifikati fl-Unjoni. Għalhekk, il-BĊE jikkonsidra li huwa importanti għall-Kummissjoni li tevalwa l-bżonn għal iktar miżuri regolatorji li jmorru lil hinn mill-obbligi proposti ta’ rapportar u trasparenza, inkluż il-limiti kwantitattivi dwar l-użu mill-ġdid u dwar ir-riipotekazzjoni tal-assi tal-klijent, li jistgħu jiġu implimentati f’att legali futur. Analiżi profonda tal-ispejjeż imqabbla mal-benefiċċji għandha tiġi mwettqa biex tiżgura li dawn il-limiti kwantitattivi ma jkollhomx impatt negattiv fuq is-swieq ta’ finanzjament tat-titoli.

2.4. Modalitajiet għar-rapportar tad-dejta fuq l-SFT

Sabiex iwettaq il-kompiti tas-SEBĊ u jimmonitorja s-swieq finanzjarji u l-attivitajiet finanzjarji fiż-żona tal-euro u l-Unjoni kollha, il-BĊE, assistit mill-BĊNi, għandu bżonn jiġbor informazzjoni statistika ta’ kwalità għolja (15). Għalhekk, id-dettalji tat-tranżazzjoni rrapportati lir-repożitorji tat-tranżazzjonijiet u, f’ċerti ċirkostanzi, lill-Awtorità Ewropea tat-Titoli u s-Swieq (AETS) skont ir-regolament propost huma vitali għas-SEBĊ biex twettaq il-kompiti tagħha: (1) li tikkontribwixxi għall-istabbiltà tas-sistema finanzjarja skont l-Artikolu 127(5) tat-Trattat billi timmonitorja l-akkumulazzjoni ta’ riskji sistemiċi relatati mal-SFTs; (2) li timplimenta l-politika monetarja; (3) li tanalizza l-mekkaniżmu tat-trażmissjoni tal-politika monetarja; (4) li twettaq is-sorveljanza tal-infrastrutturi tas-suq finanzjarju (16); u (5) li tipprovdi appoġġ analitiku u statistiku lill-Bord Ewropew dwar ir-Riskju Sistemiku (BERS) skont ir-Regolament (UE) Nru 1096/2010 (17).

Għal dawn ir-raġunijiet, u sabiex jitnaqqas il-piż tar-rapportar fuq il-parteċipanti tas-suq finanzjarju, id-dettalji fuq it-tipi speċifiċi tal-SFT li jridu jiġu rrapportati u l-format u l-frekwenza ta’ dawk ir-rapporti għandhom jiffaċilitaw l-użu ta’ din l-informazzjoni għall-kompiti tas-SEBĊ. Il-BĊE jilqa’ l-opportunità li jikkoopera mill-qrib mal-AETS biex jiżviluppa abbozz ta’ standards tekniċi u huwa lest li jappoġġja l-AETS fil-kompitu tagħha.

Barra dan, il-BĊE jirrakkomanda li d-dettalji tal-SFT għandhom jiġu rrapportati, ikkompilati u magħmula aċċessibbli lis-SEBĊ bi grad massimu ta’ granularità u f’forma sħiħa standardizzata. Fir-rigward tal-partiti tad-dejta li jridu jiġu rrapportati, il-BĊE jirrakkomanda li l-istandards tekniċi ppreparati skont l-Artikolu 4(7) tar-regolament propost jeħtieġu dettalji tal-assi individwali li qed jiġu użati bħala kollateral u l-ammont prinċipali, il-munita, it-tip, il-kwalità u l-valur ta’ kull wieħed minn dawn l-assi li jridu jiġu rraportati. Dan jgħin biex jiġu ddeterminati l-assi li huma disponibbli għar-riipotekazzjoni jew dawk li ġew riipotekati, u se jiffaċilitaw il-proċeduri awtomatiċi biex jikkompilaw din l-informazzjoni. L-istandards tekniċi għandhom jippermettu wkoll ir-rapportar tal-assi individwali suġġetti għal tranżazzjonijiet ta’ għoti jew teħid b’self. Għandhom jiġu rrapportati wkoll l-assi individwali fejn it-tranżazzjonijiet huma kollateralizzati minn gruppi ta’ assi, per eżempju fuq bażi ta’ portafoll jew permezz tas-servizzi ta’ ġestjoni tal-kollateral bi tliet partijiet (18). L-istandards tekniċi għandhom iqisu l-karattri speċifiċi tekniċi ta’ dawn il-gruppi ta’ assi u n-natura dinamika tagħhom, b’mod partikolari fejn il-kompożizzjoni tal-grupp tinbidel b’mod frekwenti. Il-mod ta’ kif l-assi individwali jiġu rrapportati għandhom jiġu aġġustati kif meħtieġ. Per eżempju, għażla waħda biex jonqos ir-rapportar tat-tranżazzjonijiet ta’ xiri mill-ġdid bi tliet partijiet tista’ tkun li jiġi permess ir-rapportar tal-kompożizzjoni tal-assi individwali fi tmiem il-jum tal-grupp tal-kollateral li jiggarantixxi t-tranżazzjonijiet. Ir-rapportar permezz tal-infrastrutturi relevanti tas-suq finanzjarju jista’ jiffaċilita l-fattibbiltà teknika tar-rapportar (inkluż dettalji tal-assi individwali tal-kollateral) u jista’ jiġi konsistenti mal-Artikolu 4(1) tar-regolament propost, li jippermetti l-kontropartijiet li jiddelegaw ir-rapportar lill-SFT.

Barra dan, il-BĊE jissuġġerixxi li l-istandards tekniċi għandhom jirrikjedu kontropartijiet biex jirrapportaw partiti addizzjonali biex jiffaċilitaw iktar monitoraġġ komprensiv għall-finijiet tal-istabbiltà finanzjarja u għall-iskopijiet tat-twettiq tal-kompiti tas-SEBĊ imfissra hawn fuq, filwaqt illi jitqiesu, inter alia, żviluppi internazzjonali bħax-xogħol kontinwu tal-FSB.

Ir-regolament propost jirrikjedi li d-dettalji tal-SFT jiġu rraportati mhux iktar tard mill-ġurnata tax-xogħol wara l-konklużjoni, il-modifika jew it-terminazzjoni tat-tranżazzjoni. Sabiex tiġi żgurata l-kwalità tad-dejta, u sabiex jiġu żgurati li d-dettalji kollha huma korretti u kompleti, il-BĊE jirrakkomanda li ssir eżaminazzjoni dwar jekk ir-rekwiżiti għar-rapportar addizzjonali u inqas frekwenti tat-tranżazzjonijiet kollha li għadhom ma mmaturawx għandhomx jiġu imposti fuq kontropartijiet. Dawn ir-rekwiżiti ta’ rapportar addizzjonali jimmiraw għat-tnaqqis tal-akkumulazzjoni, matul iż-żmien, tal-iżbalji fid-dettalji tal-SFT irrapportati u jkunu konformi mar-rakkomandazzjoni tal-FSB biex tiġbor stampi regolari tal-bilanċi pendenti (19).

Il-BĊE jirrakkomanda bil-qawwa li l-istandards tekniċi skont ir-regolament propost jirrikjedu li d-dejta rrapportata tinkludi identifikaturi adattati billi jintużaw standards maqbula fuq livell internazzjonali diġà fis-seħħ u li jkunu se joħorġu. L-AETS għandha tagħmel użu minn dawn l-identifikaturi obbligatorji għall-kontropartijiet kollha li jaqgħu fi ħdan l-iskop tar-regolament propost, b’mod partikolari, in-numru internazzjonali għall-identifikazzjoni tat-titoli (ISIN), l-identifikatur tal-entità ġuridika globali (LEI) u l-identifikatur uniku tal-kummerċ (20).

L-ewwel, l-ISIN, li huwa assenjat lit-titoli u unikament jidentifika ħruġ ta’ titoli, għandu jkun riferut meta strumenti tal-kollateral bla flus kontanti jiġu rrapportati.

It-tieni, biex tiġi żgurata l-konsistenza u biex tipprovdi għodda għal kompilazzjoni adattata tad-dejta, il-partijiet kollha fi tranżazzjonijiet finanzjarji għandhom jiġu identifikati b’kodiċi uniku. Għal dak il-għan, il-BĊE jappoġġja l-użu tas-sistema LEI globali, kif approvata mill-Awtorità Bankarja Ewropea (ABE) u l-AETS (21), b’mod li huwa kompatibbli mar-Rakkomandazzjonijiet tal-FSB (22). Għalkemm is-sistema LEI globali għadha mhijiex qed topera b’mod sħiħ, l-Artikolu 4(8) tar-regolament propost għandu jirreferi għal bżonn li l-LEIs japplikaw fl-istandards tekniċi, b’mod partikolari fid-dawl tal-użu tal-LEIs ta’ qabel skont is-sistema LEI globali interim, li qed tintuża fil-preżent (23). L-użu tas-sistema LEI jew il-LEI ta’ qabel se tiffaċilita l-ġbir tad-dejta u l-aggregazzjoni f’livell globali, b’mod partikolari biex tikkoreġi l-għadd doppju għal tranżazzjonijiet internazzjonali rrapportati f’ġurisdizzjonijiet differenti.

It-tielet, il-BĊE jirrakkomanda bil-qawwa l-iżvilupp mill-AETS tal-identifikatur tal-kummerċ uniku f’livell Ewropew, fin-nuqqas tal-qafas miftiehem f’livell internazzjonali. Dan huwa partikolarment importanti sabiex titqabbel l-informazzjoni fuq l-istess tranżazzjoni rrapportata minn żewġ kontropartijiet jew iktar kif ukoll bħala kundizzjoni neċessarja biex tiżgura l-integrità tal-informazzjoni pprovduta minn kontroparti, per eżempju, biex tevita lakuni u l-għadd doppju.

Huwa importanti wkoll li jiġi żgurat li s-SEBĊ ikollha aċċess tajjeb biex tlesti, informazzjoni granulari li hija standardizzata b’mod sħiħ, miġbura minn repożitorji tat-tranżazzjonijiet f’formati li jiffaċilitaw l-eżerċizzju tal-kompiti tas-SEBĊ (24). Fejn l-AETS tikkonsidra li huwa meħtieġ u adattat, għandu jkollha l-possibbiltà li tinkludi, fl-abbozzi tal-istandards tekniċi, il-proċeduri biex ir-repożitorji tat-tranżazzjonijiet jivverifikaw l-kompletezza u l-korrettezza tad-dejta rrapportata lilhom, b’mod partikolari fejn ir-repożitorju tat-tranżazzjonijiet jiskopri informazzjoni nieqsa, inkompleta jew inkonsistenti (25). Dan huwa mingħajr preġudizzju għas-setgħat tal-awtoritajiet kompetenti li jimponu sanzjonijiet amministrattivi u miżuri fuq kontropartijiet skont il-Kapitolu VIII tar-regolament propost.

Wara l–adozzjoni ta’ dawn l-istandards tekniċi skont il-proċedura fir-Regolament (UE) Nru 1095/2010 (26), huwa importanti li jiġu aġġornati perjodikament sabiex jirriflettu l-iżviluppi tas-suq b’mod adegwat, biex itejbu l-qafas regolatorju u biex jagħtu effett sħiħ fil-Ġabra Unika tar-Regoli.

L-istandards tekniċi adottati skont leġiżlazzjoni oħra tas-servizzi finanzjarji fl-Unjoni, bħar-Regolament (UE) Nru 648/2012, jista’ jkun hemm bżonn jiġu allinjati mal-istandards tekniċi adottati skont ir-regolament propost. Dan jgħin sabiex inaqqas il-piż tar-rapportar fuq il-kontropartijiet, filwaqt li jiżgura li dawn ir-rapporti effettivament ikollhom id-dettalji rikjesti skont l-Artikolu 4 tar-regolament propost. Dan l-allinjament għandu jfittex li jiżgura l-immonitorjar tal-SFT, b’mod partikolari l-konsistenza tad-dettalji u l-formati tal-SFT irrapportati skont l-Artikolu 4(6) tar-regolament propost.

Magħmul fi Frankfurt am Main, l-24 ta’ Ġunju 2014. Il-President tal-BĊE Mario DRAGHI

(1) KUMM(2014) 40 finali.

(2) Ara “Strengthening Oversight and Regulation of Shadow Banking: Policy Framework for Addressing Shadow Banking Risks in Securities Lending and Repos” (It-Tisħiħ tas-Sorveljanza u r-Regolamentazzjoni tal-Attivitajiet Bankarji Paralleli: Il-Qafas Politiku għall-Indirizzar ta’ Riskji Bankarji Paralleli f’Self ta’ Titoli u Ftehim ta’ Riakkwist) (minn hawn ‘il quddiem “ir-Rakkomandazzjonijiet tal-FSB”), id-29 ta’ Awwissu 2013, disponibbli fuq il-websajt tal-FSB fuq http://www.financialstabilityboard.org/

(3) Ara r-Rakkomandazzjonijiet 2 u 3 tar-Rakkomandazzjonijiet tal-FSB.

(4) L-Artikolu 2(2) tar-regolament propost jipprovdi biss eżenzjoni suġġettiva għall-membri tas-SEBĊ, il-korpi l-oħra tal-Istati Membri li jaqdu funzjonijiet simili, il-korpi l-oħra tal-Unjoni li huma impenjati fi jew jintervjenu fl-amministrazzjoni tad-dejn pubbliku u l-Bank għall-Ħlasijiet Internazzjonali. Kontropartijiet tat-tranżazzjonijiet tal-banek ċentrali tas-SEBĊ mhumiex eżenti b’mod ċar mill-obbligi ta’ rapportar u trasparenza skont l-Artikoli 4, 13, 14 u 15 tar-regolament propost.

(5) Ara l-Artikolu 343 tat-Trattat u l-Artikolu 29 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew (minn hawn ‘il quddiem “l-Istatut tas-SEBĊ”) kif ukoll l-Artikoli 2, 5 u 22 tal-Protokoll dwar il-Privileġġi u l-Immunitajiet tal-Unjoni Ewropea.

(6) Ara l-Emenda 7 fl-Anness għal din l-Opinjoni. Ara l-paragrafu 7.2 tal-Opinjoni CON/2012/21 u l-Artikolu 1(6) sa (8) tar-Regolament (UE) Nru 600/2014 tal-Parlament Ewropew u tal-Kunsill tal-15 ta’ Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (ĠU L 173, 12.6.2014, p. 84). L-opinjonijiet kollha tal-BĊE huma ppubblikati fil-websajt tal-BĊE fuq www.ecb.europa.eu

(7) Ara l-Emenda 8 fl-Anness għal din l-Opinjoni. Din il-kjarifika tkun konsistenti mal-Artikolu 1(6) tar-Regolament (UE) Nru 648/2012 tal-Parlament Ewropew u tal-Kunsill tal-4 ta’ Lulju 2012 dwar derivativi OTC, kontropartijiet ċentrali u repożitorji tad-data dwar it-tranżazzjonijiet (ĠU L 201, 27.7.2012, p. 1) u l-Artikolu 1(9) tar-Regolament (UE) Nru 600/2014.

(8) L-Artikolu 3(7) tar-regolament propost.

(9) L-Artikolu 15 tar-regolament propost.

(10) Ara r-Rakkomandazzjoni 7 tar-Rakkomandazzjonijiet tal-FSB.

(11) Ara l-Emenda 10 fl-Anness għal din l-Opinjoni. Ara wkoll l-Emendi 2 sa 6, 11 u 16.

(12) Direttiva 2002/47/KE tal-Parlament Ewropew u tal-Kunsill tas-6 ta’ Ġunju 2002 dwar arranġamenti finanzjarji kollaterali (ĠU Edizzjoni Speċjali bil-Malti: Kapitolu 10, Vol. 003, p. 89-96).

(13) Ara l-Emendi 10 u 19 fl-Anness għal din l-Opinjoni.

(14) Ara r-Rakkomandazzjoni 7 tar-Rakkomandazzjonijiet tal-FSB.

(15) L-Artikolu 5 tal-Istatut tas-SEBĊ.

(16) Ara l-Opinjoni CON/2011/1.

(17) Regolament tal-Kunsill (UE) Nru 1096/2010 tas-17 ta’ Novembru 2010 li jagħti lill-Bank Ċentrali Ewropew kompiti speċifiċi rigward il-funzjonament tal-Bord Ewropew dwar ir-Riskju Sistemiku (ĠU L 331, 15.12.2010, p. 162).

(18) Ara l-Emenda 11 fl-Anness għal din l-Opinjoni.

(19) Ara r-Rakkomandazzjoni 2 tar-Rakkomandazzjonijiet tal-FSB.

(20) Ara l-Emenda 12 fl-Anness għal din l-Opinjoni.

(21) Ara r–Rakkomandazzjoni tal-ABE dwar l-użu tal-Identifikatur ta’ Entità Ġuridika (LEI) (ABE/REC/2014/01), 29 ta’ Jannar 2014, disponibbli fuq il-websajt tal-ABE fuq http://www.eba.europa.eu/, u d-dokument tal-Mistoqsijiet u t-Tweġibiet tal-AETS, “Implementation of the Regulation (EU) Nru 648/2012 on OTC derivatives, central counterparties and trade repositories (EMIR)” (“L-Implimentazzjoni tar-Regolament (UE) Nru 648/2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (EMIR)” (AETS/2013/1527), 22 ta’ Ottubru 2013, p. 45, disponibbli fuq il-websajt tal- AETS fuq http://www.esma.europa.eu/

(22) Ara “A Global Legal Entity Identifier for Financial Markets” (“Identifikaturi tal-Identità Ġuridika Globali għas-Swieq Finanzjarji”), 8 ta’ Ġunju 2012, disponibbli fuq il-websajt tal-FSB fuq http://www.financialstabilityboard.org/

(23) Ara “LEI Regulatory Oversight Committee (ROC): 1st progress note on the Global LEI Initiative” (“Kumitat tas-Sorveljanza Regolatorja tal-LEI (ROC): l-ewwel nota ta’ progress dwar l-Inizjattiva Globali LEI”), 8 ta’ Marzu 2013, disponibbli fuq il-websajt tal- LEI ROC fuq http://www.leiroc.org/. Is-Sistema LEI Globali Interim kienet imnedija f’Jannar 2013, fejn il-LEI ROC aċċetta kull LEI imnedija qabel minn LOU ta’ qabel (Unità Operattiva Lokali) bħala kompatibbli globalment.

(24) Ara l-Emenda 15 fl-Anness għal din l-Opinjoni.

(25) Ara l-Emenda 13 fl-Anness għal din l-Opinjoni.

(26) Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea għat-Titoli u s-Swieq), u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).